用元韻答徐尉
作者：王炎
朝代：宋

paragraphs: 于越亭亭羊角峰，下有團團桂樹叢。
何人爲賦反招隠，虞羅亦罥碣石鴻。
學詩妙處如學仙，功成換骨參喬松。
肯來洗我箏笛耳，檿絲古曲彈南風。
喜君到此極亹亹，惜君去此尤怱怱。
百年莫作千歲調，試往一看楓橋楓。
湘山幸有數斗酒，江蟹肥大霜橘紅。
梅仙陶令連兩璧，得酒可澆丘壑胸。
漁蓑風月笛三弄，虬龍起舞凌空濛。
馮夷不得閟此境，湖山收入奚囊中。
沙寒往事有銅鏃，波穩清時無水龍。
人生所須得樂爾，嗟我愁絕逃虛空。
已悲朽質悴蒲柳，豈解巧笑開芙蓉。
青燈照牖似書舍，素琴挂壁疑僧宮。
懸知堂上一杯水，難飲不邊千丈虹。
大用自當擁金蓮，小用亦合登少蓬。
騰身雲路五千里，定笑白鳬成老翁。